CELEX: 32015D0411
Language: lt
Date: 1426032000000
Title: 2015 m. kovo 11 d. Komisijos įgyvendinimo sprendimas (ES) 2015/411, pagal Europos Parlamento ir Tarybos reglamento (ES) Nr. 528/2012 3 straipsnio 3 dalį dėl į dažus ir gruntus įmaišomų katijoninių polimerinių rišiklių, kurių sudėtyje yra ketvirtinių amonio junginių  Tekstas svarbus EEE

12.3.2015   
            
            
               LT
            
            
               Europos Sąjungos oficialusis leidinys
            
            
               L 67/30
            
         KOMISIJOS ĮGYVENDINIMO SPRENDIMAS (ES) 2015/411
   2015 m. kovo 11 d.
   pagal Europos Parlamento ir Tarybos reglamento (ES) Nr. 528/2012 3 straipsnio 3 dalį dėl į dažus ir gruntus įmaišomų katijoninių polimerinių rišiklių, kurių sudėtyje yra ketvirtinių amonio junginių
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų pateikimo rinkai ir jų naudojimo (1), ypač į jo 3 straipsnio 3 dalį,
   kadangi:
   
               (1)
            
            
               2013 m. spalio 30 d. pagal Reglamento (ES) Nr. 528/2012 3 straipsnio 3 dalį Nyderlandai pateikė Komisijai prašymą priimti sprendimą, ar rinkai pateikti produktai (katijoniniai polimeriniai rišikliai, kurių sudėtyje yra ketvirtinių amonio junginių), skirti juos įmaišyti į dažus ir gruntus (toliau – dažai) siekiant tiems dažams suteikti savybę naikinti kenksmingus ir patogeninius mikroorganizmus ant dažyto išdžiuvusio paviršiaus, yra priskirtini to reglamento 3 straipsnio 1 dalies a punkto pirmoje įtraukoje apibrėžtiems biocidiniams produktams, ar ne, ir ar pačius dažus reikėtų laikyti biocidiniais produktais, ar ne;
            
         
               (2)
            
            
               remiantis produktus rinkai pateikusios bendrovės (toliau – bendrovė) pateikta informacija, tuos produktus sudaro ketvirtinėmis amonio grupėmis modifikuoti polimerai. Įvairiuose produktuose naudojami polimerai gali skirtis, priklausomai nuo dažų gamintojų poreikio. Patys produktai antimikrobiniu aktyvumu nepasižymi. Bendrovė minėtus produktus parduoda dažų gamintojams, o šie po to juos maišo su kitais dažų gamyboje naudojamais polimerais ir kietikliu, kuriuo visi polimerai sujungiami skersiniu ryšiu. Išdžiuvus dažams skersiniu ryšiu sujungti polimerai sudaro katijoninį antimikrobinį paviršių;
            
         
               (3)
            
            
               po pirmojo diskusijų etapo su valstybių narių ekspertais, 2014 m. vasario 2 d. Komisija, remdamasi Reglamento (ES) Nr. 528/2012 75 straipsnio 1 dalies g punktu, paprašė Europos cheminių medžiagų agentūros pateikti nuomonę, ar bendrovės produktai padeda suteikti dažams, į kuriuos jie gali būti įmaišomi, antimikrobinių savybių, ar tas savybes lemia veikliosios medžiagos veikimas ir, jei taip, kokia yra veikliosios medžiagos tapatybė;
            
         
               (4)
            
            
               2014 m. balandžio 9 d. Europos cheminių medžiagų agentūros nuomonę parengė Biocidinių produktų komitetas;
            
         
               (5)
            
            
               remiantis ta nuomone, nagrinėjamas veikimo būdas yra susijęs su veikliąja medžiaga, nes jis pagrįstas Europos Parlamento ir Tarybos reglamento (EB) Nr. 1907/2006 (2) 3 straipsnyje apibrėžta chemine medžiaga, kuri turi poveikį kenksmingiems organizmams;
            
         
               (6)
            
            
               į dažus įmaišyta veiklioji medžiaga susidaro vykstant trijų sudedamųjų dalių cheminei reakcijai: funkcinei grupei priklausančio įvairaus grandinės ilgio katijoninio polimerinio rišiklio, kurio sudėtyje yra ketvirtinių amonio grupių; polimerinės dispersijos, kurios funkcinė grupė tokia pat kaip katijoninio polimerinio rišiklio, ir polimerinio kietiklio minėtoms polimerinės sudėtinėms dalims sujungti skersiniu ryšiu;
            
         
               (7)
            
            
               be to, remiantis ta nuomone, veikliosios medžiagos veikimo būdas grindžiamas elektrostatine trauka, sukeliančia fiziologinių ir biocheminių mechanizmų (pvz., bakterijų signalo transdukcijos sistemų) modifikacijas ir tikslinių organizmų žūtį. Todėl veikimo būdo negalima laikyti tik fiziniu ar mechaniniu;
            
         
               (8)
            
            
               remiantis Reglamento (ES) Nr. 528/2012 3 straipsnio 1 dalies a punktu biocidinė funkcija yra naikinti, sulaikyti, padaryti nekenksmingus bet kokius kenksminguosius organizmus, užkirsti kelią jų poveikiui arba juos kontroliuoti;
            
         
               (9)
            
            
               bendrovė dažų gamintojams katijoninius polimerinius rišiklius tiekia tokios formos, kuri nėra skirta biocidinei funkcijai atlikti, todėl jie neatitinka biocidinio produkto apibrėžties;
            
         
               (10)
            
            
               dažai, į kuriuos įmaišomi minėtieji produktai, yra mišiniai, dažų gamintojų vartotojams tiekiami tokia forma, dėl kurios susidaro veiklioji medžiaga, ir jų paskirtis yra atlikti biocidinę funkciją ne tik fiziniais ar mechaniniais būdais, todėl jie atitinka biocidinio produkto apibrėžtį;
            
         
               (11)
            
            
               šiame reglamente numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Biocidiniais produktais nelaikomi rinkai pateikti katijoniniai polimeriniai rišikliai, kurių sudėtyje yra ketvirtinių amonio junginių, skirti tam, kad dažų gamintojai įmaišytų juos į dažus ir gruntus (toliau – dažai) siekiant tiems dažams suteikti biocidinę funkciją.
   Biocidiniais produktais laikomi dažai, į kuriuos dažų gamintojai įmaišo katijoninių polimerinių rišiklių, kurių sudėtyje yra ketvirtinių amonio junginių, siekdami suteikti tiems dažams biocidinę funkciją.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2015 m. kovo 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 167, 2012 6 27, p. 1.
   
      (2)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).